A Bizottság határozata

(2002. szeptember 9.)

a lámpákra vonatkozó közösségi ökocímke odaítélésével kapcsolatos módosított ökológiai kritériumok megállapításáról és az 1999/568/EK határozat módosításáról

(az értesítés a C(2002) 3310. számú dokumentummal történt)

(EGT vonatkozású szöveg)

(2002/747/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre [1] és különösen annak 6. cikke (1) bekezdésének második albekezdésére,

mivel:

(1) Az 1980/2000/EK rendelet szerint a közösségi ökocímkét olyan tulajdonságokkal rendelkező terméknek lehet odaítélni, amelyek lehetővé teszik, hogy jelentősen hozzájáruljon a legfontosabb környezeti szempontokkal kapcsolatos javuláshoz.

(2) Az 1980/2000/EK rendelet előírja, hogy az egyes ökocímke-odaítélési kritériumokat termékcsoportok szerint kell megállapítani.

(3) A rendelet azt is előírja, hogy az ökocímke-odaítélési kritériumok, valamint a kritériumokkal kapcsolatos értékelési és ellenőrzési követelmények felülvizsgálatának kellő időben, az egyes termékcsoportokra meghatározott kritériumok alkalmazhatósága időbeli hatályának vége előtt kell megtörténnie. E felülvizsgálat eredményeként javaslatot kell készíteni a kritériumok alkalmazási idejének meghosszabbítására, alkalmazhatóságuk visszavonására vagy felülvizsgálatára.

(4) A piaci fejlemények figyelembevétele érdekében helyénvaló azoknak az ökológiai kritériumoknak a felülvizsgálata, amelyeket a lámpákra vonatkozó közösségi ökocímke odaítélésével kapcsolatos ökológiai kritériumok megállapításáról szóló, 1999. július 27-i 1999/568/EK bizottsági határozat [2] állapított meg. Ugyanakkor módosítani kell a határozat érvényességi idejét és a termékcsoport meghatározását.

(5) Egy új bizottsági határozatot kell elfogadni, amely megállapítja az e termékcsoportra vonatkozó egyes ökológiai kritériumokat, amelyek négyéves időszakra lesznek érvényesek.

(6) Helyénvaló, hogy egy korlátozott, tizenkét hónapnál nem hosszabb időszak alatt az e határozatban megállapított új kritériumok és az 1999/568/EK határozatban megállapított kritériumok egyidejűleg legyenek érvényesek, hogy azon társaságok számára, amelyeknek e határozat alkalmazási napja előtt odaítélték az ökocímkét, vagy amelyek kérelmezték annak odaítélését a termékeikre vonatkozóan, elegendő idő álljon rendelkezésre, hogy az új kritériumoknak megfelelővé tegyék e termékeket.

(7) Az e határozatban előírt intézkedések az Európai Uniónak az 1980/2000/EK rendelet 13. cikke szerint létrehozott ökocímke-bizottsága által kidolgozott kritériumtervezeten alapulnak.

(8) Az e határozatban előírt intézkedések összhangban vannak az 1980/2000/EK rendelet 17. cikkével létrehozott bizottság véleményével,

ELFOGADTA EZT A HATÁROZATOT:

1. cikk

Ahhoz, hogy az 1980/2000/EK rendelet szerinti közösségi ökocímkét elnyerje, a lámpának a 2. cikkben meghatározott "lámpák" termékcsoportba kell tartoznia, és meg kell felelnie az e határozat mellékletében előírt ökológiai kritériumoknak.

2. cikk

(1) A "lámpák" termékcsoportba az alábbiak tartoznak:

"egy végükön fejelt lámpák": minden olyan lámpa, amely általános célú világításra szolgál, és amely egyvégű, bajonett, menetes vagy érintkező tűs szerelvénnyel van ellátva. Ezeknek a lámpáknak hálózati áramforráshoz csatlakoztathatóaknak kell lenniük;

"két végükön fejelt lámpák": minden olyan lámpa, amely általános célú világításra szolgál, és amelynek mindkét végén szerelvény található. Ide elsősorban lineáris fénycsövek tartoznak. Ezeknek a lámpáknak hálózati áramforráshoz csatlakoztathatóaknak kell lenniük.

(2) A következő lámpatípusok nem tartoznak a termékcsoportba: kompakt fénycsövek mágneses fénycsőelőtéttel, vetítőlámpák, fényképészeti világítás és szoláriumcsövek.

3. cikk

Adminisztratív célokra a "lámpák" termékcsoporthoz rendelt kódszám "008".

4. cikk

Az 1999/568/EK határozat 3. cikke helyébe a következő szöveg lép:

"3. cikk

A termékcsoport meghatározása és a termékcsoport egyes ökológiai kritériumai 2003. augusztus 31-ig lesznek érvényben."

5. cikk

Ezt a határozatot 2002. szeptember 1-jétől 2005. augusztus 31-ig kell alkalmazni. Ha 2005. augusztus 31-én még nem fogadtak el felülvizsgált kritériumokat, akkor ezt a határozatot 2006. augusztus 31-ig kell alkalmazni.

Azoknak a "lámpák" termékcsoportba tartozó termékeknek a gyártói, amelyeknek már 2002. szeptember 1-je előtt odaítélték az ökocímkét, 2003. augusztus 31-ig tovább használhatják ezt a címkét.

Azoknak a "lámpák" termékcsoportba tartozó termékeknek a gyártói részére, amelyek már 2002. szeptember 1-je előtt kérelmezték az ökocímke odaítélését, az ökocímke az 1999/568/EK határozat feltételei szerint ítélhető oda. Ilyen esetekben a címke 2003. augusztus 31-ig használható.

6. cikk

Ennek a határozatnak a tagállamok a címzettjei.

Kelt Brüsszelben, 2002. szeptember 9-én.

a Bizottság részéről

Margot Wallström

a Bizottság tagja

[1] HL L 237., 2000.9.21., 1. o.

[2] HL L 216., 1999.8.14., 18. o.

--------------------------------------------------

MELLÉKLET

KERETRENDSZER

A kritériumok célja

E kritériumoknak különösen az a céljuk, hogy előmozdítsák a következőket:

- az energiafelhasználással kapcsolatos környezeti károk vagy kockázatok (globális felmelegedés, savasodás, nem megújuló energiaforrások kimerülése) csökkentése az energiafogyasztás csökkentésével,

- az erőforrásoknak a lámpák gyártása és kezelése/megsemmisítése során történő felhasználásával kapcsolatos környezeti károk és kockázatok csökkentése a lámpák átlagos élettartamának növelésével,

- a higany felhasználásával kapcsolatos környezeti károk és kockázatok csökkentése a lámpa élettartama során kibocsátott teljes higanymennyiség csökkentésével.

A kritériumok a legjobb gyakorlat (a környezet optimális használata) megvalósítását és a fogyasztók környezettudatosságának fokozását is ösztönzik. A kritériumokat olyan szinten állapították meg, amely támogatja az olyan lámpák címkézését, amelyek gyártása csekély környezeti hatásokkal jár.

Értékelési és ellenőrzési követelmények

Az értékelési és ellenőrzési követelmények az egyes kritériumoknál vannak feltüntetve. A vizsgálatot megfelelően akkreditált laboratóriumoknak vagy olyan laboratóriumoknak kell végezniük, amelyek megfelelnek az EN ISO 17025 szabványban meghatározott általános követelményeknek, és rendelkeznek a kapcsolódó vizsgálatok elvégzéséhez szükséges hatáskörrel.

Ha egy kérelmezőnek nyilatkozatokat, dokumentációt, elemzéseket, vizsgálati jegyzőkönyveket vagy bizonyítékokat kell átadnia a kérelmet elbíráló hatáskörrel rendelkező szervnek a kritériumoknak való megfelelés igazolására, akkor természetesen ezek adott esetben a kérelmezőtől és/vagy annak szállítójától/szállítóitól és/vagy azok szállítójától/szállítóitól stb. is származhatnak. A kérelmet elbíráló hatáskörrel rendelkező szerv független ellenőrzéseket is végezhet.

Az hatáskörrel rendelkező szervek számára ajánlott, hogy vegyék figyelembe az elismert környezetirányítási rendszerek, úgymint az EMAS vagy az ISO14001 megvalósítását, amikor a kérelmeket elbírálják, és a kritériumoknak való megfelelést felügyelik (Megjegyzés: ilyen irányítási rendszerek megvalósítása nem kötelező).

KRITÉRIUMOK

1. Energiahatékonyság, élettartam, fényáramtartás és higanytartalom

Egy végükön fejelt lámpáknak az alábbi követelményeknek kell megfelelniük:

| Egy végén fejelt, beépített előtéttel rendelkező fénycső (kompakt fénycső) | Egy végén fejelt, beépített előtét nélküli fénycső (csapos foglalatú lámpa) |

Energiahatékonyság | A osztály | A vagy B osztály |

Élettartam | több mint 10000 óra | több mint 10000 óra |

Fényáramtartás | 70 %-nál nagyobb a 10000. óránál | 80 %-nál nagyobb a 9000. óránál |

Átlagos higanytartalom | legfeljebb 4,0 mg | legfeljebb 4,0 mg |

A két végükön fejelt lámpáknak az alábbi követelményeknek kell megfelelniük:

| Két végén fejelt, normál élettartamú | Két végén fejelt, hosszú élettartamú |

Energiahatékonyság | A osztály | A osztály |

Élettartam | több mint 12500 óra | több mint 20000 óra |

Fényáramtartás | 90 %-nál nagyobb a 10000. óránál | 90 %-nál nagyobb a 20000. óránál |

Átlagos higanytartalom | legfeljebb 5,0 mg | legfeljebb 8,0 mg |

Megjegyzés:

Az energiahatékonyságot a 92/75/EGK tanácsi irányelvnek a háztartási lámpák energiafogyasztásának címkézése tekintetében történő végrehajtásáról szóló, 1998. január 27-i 98/11/EK bizottsági irányelv [1] IV. mellékletének meghatározása szerint kell érteni.

Értékelés és ellenőrzés: A kérelmezőnek egy olyan vizsgálati jelentést kell átadnia, amely szerint a lámpa energiahatékonyságát, élettartamát és fényáramtartását az EN 50285 szabványban említett vizsgálati eljárások alkalmazásával határozták meg. A jelentésnek meg kell adnia a lámpa energiahatékonyságát, élettartamát és fényáramtartását. Ha a megfelelő élettartam-vizsgálatot nem végezték el, akkor a csomagoláson feltüntetett üzemi élettartam elfogadható a vizsgálat eredményeinek a megszületéséig. Azonban a vizsgálat eredményeit az ökocímke hatálybalépésének napjától számított 12 hónapon belül be kell nyújtani.

A kérelmezőnek egy vizsgálati jelentést kell átadnia, amely szerint a higanytartalmat az alábbi módszer alkalmazásával mérték. A jelentésnek meg kell adnia az átlagos higanytartalmat, amelyet tíz lámpa elemzésével kell számítani, majd a legnagyobb és legkisebb értéket törölni kell a megmaradt nyolc érték számtani átlagának kiszámítása előtt.

A higanytartalom vizsgálati módszere a következő. A kisülőcsövet előbb elválasztjuk a környező műanyag alkatrészektől és a kapcsolódó elektronikától. A hozzá tartozó kivezető huzalokat az üvegillesztéshez lehető legközelebb levágjuk. A kisülőcsövet ezután egy elszívófülkébe helyezzük, és darabokra vágjuk. A darabokat egy megfelelő méretű robusztus csavaros tetejű műanyag palackba helyezzük, amelybe egy 1 hüvelyk átmérőjű porcelán golyót teszünk és 25 ml nagy tisztaságú tömény (70 %-os) salétromsavat öntünk. A palackot lezárjuk és néhány percig rázzuk, hogy a kisülőcső finom részecskékre darabolódjon, a dugaszt pedig időről időre meglazítjuk az esetleges nyomásnövekedés megszüntetéséhez. A palack tartalmát 30 percig hagyjuk reagálni, amely idő alatt a palack tartalmát időről időre felrázzuk. A palack tartalmát ezután saválló szűrőpapíron átszűrjük és egy 100 ml-es fokbeosztásos mérőlombikban felfogjuk. Ez után a lombikba kálium-dikromátot adagolunk, hogy a végső koncentráció a króm tekintetében 1000 ppm legyen. A lombikot ezután teljes térfogatig tiszta vízzel feltöltjük. Mérőoldatokat készítünk legfeljebb 200 ppm higanykoncentrációig terjedő tartományban. Az oldatokat láng-atomabszorpciós módszerrel, 253,7 nm-es hullámhosszon, háttérkorrekcióval analizáljuk. A kapott eredményekből és az oldat térfogatának ismeretében a lámpa eredeti higanytartalma kiszámítható. A hatáskörrel rendelkező szerv beleegyezhet e vizsgálati módszer részleteinek kiigazításába, ha ezekre technikai okokból van szükség, és ezeket a kiigazításokat következetesen kell alkalmazni.

2. Be/kikapcsolás

Kompakt fénycsöveknél a bekapcsolási/kikapcsolási ciklusok számának 20000-nél nagyobbnak kell lennie.

Értékelés és ellenőrzés: A kérelmezőnek egy vizsgálati jelentést kell átadnia, amely szerint egy kompakt fénycső be/kikapcsolási ciklusainak számát egy gyors kapcsolásiciklus-vizsgálattal (0,5 perc bekapcsolva, 4,5 perc kikapcsolva) és az élettartamot az EN 50285 szabványban említett vizsgálati eljárásokkal állapították meg. A jelentésben meg kell adni az elért kapcsolási ciklusoknak azt a számát, amelynél a vizsgált kompakt fénycsövek 50 %-a megfelelt az EN50285-ben említett, lámpaélettartamra vonatkozó követelményeknek.

3. Színvisszaadási index

A lámpa színvisszaadási indexének (Ra) 80-nál nagyobbnak kell lennie.

Értékelés és ellenőrzés: A kérelmezőnek egy vizsgálati jelentést kell átadnia, amely szerint a lámpa színvisszaadási indexét a 29/2. számú CIE-szabványban/kiadványban említett vizsgálati eljárás alkalmazásával határozták meg. A jelentésben meg kell adni a lámpa színvisszaadási indexét.

4. Gyulladásgátló anyagok

a) Az 5 grammnál nehezebb műanyag alkatrészek nem tartalmazhatják az alábbi gyulladásgátló anyagokat:

Név | CAS-szám |

Dekabróm-difenil | 13654-09-6 |

Monobróm-difenil-éter | 101-55-3 |

Dibróm-difenil-éter | 2050-47-7 |

Tribróm-difenil-éter | 49690-94-0 |

Tetrabróm-difenil-éter | 40088-47-9 |

Pentabróm-difenil-éter | 32534-81-9 |

Hexabróm-difenil-éter | 36483-60-0 |

Heptabróm-difenil-éter | 68928-80-3 |

Oktabróm-difenil-éter | 32536-52-0 |

Nonabróm-difenil-éter | 63936-56-1 |

Dekabróm-difenil-éter | 1163-19-5 |

Klórparaffinok, 10–13 szénatom hosszúságú szénlánccal, klórtartalom > 50 tömegszázalék | 85535-84-8 |

b) Az 5 grammnál nehezebb műanyag alkatrészek nem tartalmazhatnak olyan gyulladásgátló anyagokat vagy olyan anyagokat tartalmazó készítményeket, amelyekhez a kérelem időpontjában az alábbi R-mondatok valamelyikét (vagy azok bármely kombinációját) rendelték:

R45 (rákot okozhat)

R46 (örökölhető genetikai károsodást okozhat)

R50 (vízi szervezetekre rendkívül mérgező)

R51 (vízi szervezetekre mérgező)

R52 (vízi szervezetekre káros)

R53 (a vízi környezetben hosszan tartó károsodást okozhat)

R60 (a termékenységet csökkentheti)

R61 (károsíthatja a magzatot)

a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelv [2], valamint annak későbbi módosításainak a meghatározásai szerint.

Értékelés és ellenőrzés: A kérelmezőnek nyilatkoznia kell, hogy a termék megfelel ezeknek a követelményeknek.

5. Csomagolás

Rétegelt és összetett műanyagok nem használhatók.

Az egy végükön fejelt lámpáknál valamennyi kartoncsomagolásnak legalább 65 (tömeg)% újrahasznosított anyagot kell tartalmaznia.

A két végükön fejelt lámpáknál valamennyi kartoncsomagolásnak legalább 80 (tömeg)% újrahasznosított anyagot kell tartalmaznia.

Értékelés és ellenőrzés: A kérelmezőnek nyilatkoznia kell, hogy a termék megfelel e követelményeknek.

6. Használati utasítás

A terméket megfelelő, a környezetet védő felhasználással kapcsolatos tanácsokat adó használati utasítással együtt kell értékesíteni. Különösen:

a) A csomagoláson szereplő információnak (piktogram vagy más) fel kell hívnia a figyelmet a megfelelő megsemmisítési feltételekre, beleértve az alkalmazandó szabályozási követelményeket is.

b) Az egy végükön fejelt lámpáknál: az olyan lámpákat, amelyek nem üzemeltethetők fényerőszabályzó kapcsolóval, címkézni kell, és a lámpa hagyományos lámpához viszonyított méretét és alakját fel kell tüntetni a csomagoláson.

c) A két végükön fejelt lámpáknál: a csomagoláson levő információnak jeleznie kell, hogy a lámpa környezeti teljesítménye jobb, ha nagyfrekvenciás elektronikus vezérlőberendezéssel használják.

d) A termék csomagolásán fel kell tüntetni, hogy az ökocímkével kapcsolatos további információk a http://europa.eu.int/ecolabel webhelyen találhatók.

Értékelés és ellenőrzés: A kérelmezőnek nyilatkoznia kell, hogy a termék megfelel ezeknek a követelményeknek, és át kell adnia a csomagolás egy példányát a kérelmet értékelő hatáskörrel rendelkező szervnek.

7. Az ökocímkén feltüntetett információ

Az ökocímke 2. rovata az alábbi szöveget tartalmazza:

"Nagy energiahatékonyság

Hosszú élettartam"

Ha a lámpa nem tartalmaz higanyt, akkor ezt az ökocímke 2. rovatában fel lehet tüntetni.

Értékelés és ellenőrzés: A kérelmezőnek nyilatkoznia kell, hogy a termék megfelel ezeknek a követelményeknek, és át kell adnia a kérelmet elbíráló hatáskörrel rendelkező szervnek az ökocímke egy példányát, úgy ahogyan az a csomagoláson, illetve a terméken megjelenik.

[1] HL L 71., 1998.3.10., 1. o.

[2] HL 196., 1967.8.16., 1. o.

--------------------------------------------------